A BIZOTTSÁG 85/2008/EK RENDELETE
(2008. január 30.)
a juh- és kecskehús magánraktározási támogatására vonatkozó különleges feltételekről
(kodifikált változat)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a juh- és kecskehús piacának közös szervezéséről szóló, 2001. december 19 i 2529/2001/EK tanácsi rendeletre (1) és különösen annak 12. cikke (2) bekezdésére,
mivel:
(1)
A juh- és kecskehús magánraktározási támogatására vonatkozó különleges feltételekről szóló, 1990. november 28-i 3447/90/EGK bizottsági rendeletet (2) több alkalommal jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
A juhhús magánraktározási támogatását illetően a juhhús és a kecskehús magánraktározási támogatására vonatkozó részletes szabályok megállapításáról szóló, 2008. január 4-i 6/2008/EK bizottsági rendelet (4) az irányadó. E rendelkezések kiegészítésre, illetve kiigazításra szorulnak.
(3)
Szükséges, hogy az egy bizonyos tárolási időszakra megítélt támogatás összegén felül, a tárolási időszak meghosszabbításának vagy lerövidítésének arányában az összeg kiegészítését vagy csökkentését szintén rögzítsék.
(4)
Az előre látható piaci viszonyok három és hét hónap közötti rugalmas tárolási időszak biztosítását teszik szükségessé.
(5)
A pályázatok jogszerűségének biztosítása érdekében szükséges a legkisebb tárolható mennyiség meghatározása. Meg kell állapítani a minimálisan kivételezhető mennyiséget.
(6)
A magánraktározással járó kötelezettségek teljesítése érdekében biztosítékot kell megállapítani.
(7)
Mivel az e rendeletben előírt intézkedések összhangban vannak a Juh- és Kecskehúspiaci Irányítóbizottság véleményével,
ELFOGADTA EZT A RENDELETET:
1. cikk
A 6/2008/EK rendeletet e rendelet rendelkezéseitől függően kell alkalmazni.
2. cikk
(1) A magánraktározási támogatásra irányuló kérelmeket az I. mellékletben felsorolt intervenciós ügynökségekhez kell benyújtani.
(2) A pályázati eljárás keretében megpályázható tárolási időszak három hónap. A tárolási időszak tényleges hosszát azonban a tárolást végző jelöli ki. A tárolási időszak minimálisan három, maximálisan hét hónap lehet. Amennyiben a tárolási időszak meghaladja a három hónapot, a támogatás összegét arányosan tonnánkénti napi 1,45 EUR hozzájárulással kell növelni.
3. cikk
A legkisebb tárolható mennyiség szerződésenként négy tonna csontos hús.
4. cikk
A tárolt termékből kitárolható legkisebb termékmennyiség súlya szerződő felenként és raktáranként négy tonnában van rögzítve. Ha azonban a raktárban ennél kevesebb termék maradt, a maradék egy részének vagy egészének kivételezése megengedett.
Amennyiben a kivételezési feltételek nem teljesülnek:
-
a kivett mennyiség után járó támogatás összegét a 6/2008/EK rendelet 6. cikke (3) bekezdése szerint kell kiszámítani, és
-
a kivett mennyiség tekintetében az (5) cikkben meghatározott biztosíték 15 %-át be kell hajtani.
5. cikk
A biztosíték összege tonnánként 145 EUR.
6. cikk
A 3447/90/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának, és a II. mellékletben foglalt megfelelési táblázattal összhangban kell alkalmazni.
7. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. január 30-án.